CELEX: 32019D1903
Language: et
Date: 2019-11-08 00:00:00
Title: Nõukogu rakendusotsus (EL) 2019/1903, 8. november 2019, millega antakse Tšehhile luba kohaldada üldist pöördmaksustamise mehhanismi erandina direktiivi 2006/112/EÜ artiklist 193

14.11.2019   
               
               
                  ET
               
               
                  Euroopa Liidu Teataja
               
               
                  L 293/101
               
            
         NÕUKOGU RAKENDUSOTSUS (EL) 2019/1903,
         8. november 2019,
         millega antakse Tšehhile luba kohaldada üldist pöördmaksustamise mehhanismi erandina direktiivi 2006/112/EÜ artiklist 193
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 199c lõiget 4,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Direktiivi 2006/112/EÜ artikliga 199c lubatakse liikmesriikidel erandina artiklist 193 ja teatavatel tingimustel kuni 30. juunini 2022 hakata riigisisese kaupade tarnimise ja teenuste osutamise suhtes kohaldama üldise pöördmaksustamise mehhanismi (edaspidi „pöördmaksustamine“), mille kohaselt peab käibemaksu tasuma maksukohustuslane, kellele kõigi tarnitavate kaupade ja osutatavate teenuste maksumus ületab 17 500 eurot tehingu kohta.
                  
               
                     (2)
                  
                  
                     21. jaanuaril ja 22. märtsil 2019 komisjonini jõudnud kirjades taotles Tšehhi pöördmaksustamise luba.
                  
               
                     (3)
                  
                  
                     Tšehhi käibemaksulõhe oli komisjoni 23. augustil 2016 avaldatud käibemaksulõhe lõpparuande (2016) metoodika ja arvandmete kohaselt 2014. aastal 16,14 % kogu käibemaksukohustusest. Niisiis ületas Tšehhi käibemaksulõhe ühenduse keskmist (10,4 %) rohkem kui viie protsendipunkti võrra.
                  
               
                     (4)
                  
                  
                     Vastavalt mõjuhinnangule, mis oli kaasas ettepanekuga võtta vastu nõukogu direktiiv (EL) 2018/2057, (2) millega kehtestati pöördmaksustamine, oli karussellpettuste osakaal kogu käibemaksu alalaekumise summast Tšehhis oli üle 25 %.
                  
               
                     (5)
                  
                  
                     Tšehhi esitas komisjonile andmed, millest on näha, et kuigi riik kohaldas tulemuslikult mitut kontrollimeedet, ei olnud need karussellpettustega võitlemiseks piisavad. Ka käibemaksualane halduskoostöö ei ole osutunud karussellipettustega võitlemiseks piisavaks.
                  
               
                     (6)
                  
                  
                     Tšehhi esitatud andmetest on näha, et pöördmaksustamise hinnanguline kasu maksukuulekusele ja maksude laekumisele oleks 10 miljardit Tšehhi krooni (CZK). Samuti näitas Tšehhi, et eeldatav lisakoormus ettevõtetele ja maksuhaldurile on 604 miljonit Tšehhi krooni. Seega on hinnanguline kasu maksukuulekusele ja maksude laekumisele eeldatavast lisakoormusest ettevõtetele ja maksuhaldurile vähemalt 25 %.
                  
               
                     (7)
                  
                  
                     Kuna Tšehhi arvates ei ole pöördmaksustamisest tingitud lisakoorem ettevõtetele ja maksuhaldurile märkimisväärne, ei ole ettevõtetele ja maksuhaldurile tekkivad kulud suuremad kui muude kontrollimeetmete kohaldamise korral.
                  
               
                     (8)
                  
                  
                     Tšehhi taotles luba kohaldada pöördmaksustamist 1. jaanuarist 2020 kuni 30. juunini 2022.
                  
               
                     (9)
                  
                  
                     Tšehhi on komisjonile kinnitanud, et maksukohustuslasi teavitatakse pöördmaksustamise kehtestamisest e-kirja teel, avalikel loengutel, ettevõtjate ühendustega peetavatel aruteludel, maksuhalduri veebisaidil ja trükitud või elektroonilistel teabematerjalidel.
                  
               
                     (10)
                  
                  
                     Tšehhi on esitanud komisjonile olemasolevate käibemaksu kontrolli mehhanismide põhjaliku kirjelduse ja kinnitanud, et pöördmaksustamise tulemuslikuks toimimiseks ja selle kohaldamise järelevalveks piisab olemasolevatest meetmetest, lisada tuleb ainult pöördmaksustamise kood.
                  
               
                     (11)
                  
                  
                     Selle teabe alusel, mille komisjon on Tšehhilt saanud, võib öelda, et riik vastab direktiivi 2006/112/EÜ artikli 199c lõikes 1 sätestatud tingimustele ja Tšehhi esitatud taotlus on kooskõlas selle direktiivi artikli 199c lõikes 3 sätestatud nõuetega. Seega võib Tšehhile anda loa kohaldada alates 1. jaanuarist 2020 kuni 30. juunini 2022 üldist pöördmaksustamist.
                  
               
                     (12)
                  
                  
                     Erand ei mõjuta käibemaksust tulenevaid liidu omavahendeid,
                  
               ON VASTU VÕTNUD KÄESOLEVA OTSUSE:
         
            Artikkel 1
            Erandina direktiivi 2006/112/EÜ artiklist 193 võib Tšehhi kooskõlas nimetatud direktiivi artikliga 199c kohaldada üldist pöördmaksustamise mehhanismi ajavahemikul 1. jaanuarist 2020 kuni 30. juunini 2022.
         
         
            Artikkel 2
            Käesolev otsus jõustub selle teatavaks tegemise päeval.
            Seda kohaldatakse 1. jaanuarist 2020 kuni 30. juunini 2022.
         
         
            Artikkel 3
            Käesolev otsus on adresseeritud Tšehhi Vabariigile.
         
         
            Brüssel, 8. november 2019
            
               
                  Nõukogu nimel
               
               
                  eesistuja
               
               M. LINTILÄ
            
         
         
            (1)  ELT L 347, 11.12.2006, lk 1.
         
            (2)  Nõukogu 20. detsembri 2018. aasta direktiiv (EL) 2018/2057, millega muudetakse direktiivi 2006/112/EÜ (mis käsitleb ühist käibemaksusüsteemi) teatavat künnist ületava kaupade tarnimise ja teenuste osutamise suhtes ajutiselt kohaldatava üldise pöördmaksustamise mehhanismi osas (ELT L 329, 27.12.2018, lk 3).